Juri Oleša "Kolm Paksu" on mitmeti tähelepanuväärne lasteraamat. See räägib sotsialistlikust revolutsioonist väljamõeldud maailmas, mida valitsevad konkreetselt oligarhid, kaevanduste omanikud. Taustauuring kinnitas, et autor on rahvusvaheliselt  tunnustatud nõukogude kirjanik, kelle autorlust pakutakse ka väljendile "kinjanik on inimhingede insener". Kui ma oleksin suutnud oma ema Loomingu Raamatukogude hulgast välja tirida veel kaks tema raamatut, siis oleks ma saanud teha suurema postituse vist pea et kogu tema avaldatud loomingust, aga seda ei juhtunud, Loomingu Raamatukogusid oli hästi palju ning igaühe peal neist oli mõni kirjanik, kes vaatas mind tõsise ja uuriva pilguga, ning paljusid neist oli mitu tükki. "Kolm Paksu" on antud kirjaniku ainus  lasteraamat, ja tekitab tunde, et selliseid üleriigilisi kampaaniaid, kus päris kirjanikud kirjutavad lasteraamatuid, tuleks teha rohkem. Ma ei ole eriti kursis, kuid mul on tunne, et tänapäevase lastekirjanduse skenega saaks paremini olla ja et see kipub kohati kergelt maotu ning hambutu olema ja lapsi alahindama.